Vanhoillislestadiolaiset ovat päättäneet vahvistaa lähetystyötään Länsi-Afrikan maissa, erityisesti Togossa, Kongossa, Senegalissa, Gambiassa ja Ghanassa. Lestadiolaisten lähetystyön tavoitteena on saada paikalliset ihmiset kääntymään vanhoillislestadiolaisiksi sekä sitoutumaan olemaan käyttämättä raskauden ehkäisyä. Ehkäisykielto on yksi olennaisimmista vanhoillislestadiolaisuuden opinkappaleista.

Lestadiolaisuuden leviäminen tulee Länsi-Afrikan oloissa johtamaan naisten ja myös pikkulasten kuolleisuuden kasvuun. Seurauksena tulee lisää orpoja, miljoonien AIDS- ja ebola-orpojen lisäksi.

Onko vanhoillislestadiolaisten lähetystyö Afrikan köyhimmissä maissa evankelis-luterilaisen kirkon tiedossa? Hyväksyvätkö piispat ehkäisykielto-uskon julistuksen kristinuskon ja kirkkomme nimissä AIDSin ja ebolan vaikeasti runtelemissa maissa?

Kirkon ja suomalaisen yhteiskunnan on syytä olla tietoinen, että monin ponnistuksin saavutettu myönteinen kehitys Länsi-Afrikan köyhillä alueilla saattaa saada pahan takaiskun.

Takaisku myönteiselle kehitykselle

Lääkäri Pirkko Kiviluoto kirjoitti Helsingin Sanomissa:

”Vastaavaa, erityisesti naisten oikeuksia polkevaa käytäntöä, jossa nainen pakotetaan lukemattomiin raskauksiin ja synnytyksiin, on vaikea löytää nykypäivänä enää kehitysmaistakaan.”

Älähän huoli! On mahdollista, että köyhissä Afrikan maissa naiset menettävät saavuttamansa kehitysaskeleet.

Länsi-Afrikan maissa asukkaista vähintään joka neljäs elää absoluuttisessa köyhyydessä. Naisten ja lasten kuolleisuus on korkea. Varhainen avioituminen, liian tiheät raskaudet ja synnytyksiin liittyvät komplikaatiot ovat kaikkein keskeisin naisten kuolinsyy. Perheet ovat suuria ja moni lapsi joutuu tekemään raskasta ja vaarallista työtä esimerkiksi katukauppiaana, kerjäläisenä, kaivoksessa tai pellolla.

Viranomaiset ja kansainväliset kehitysjärjestöt ovat jo vuosia ponnistelleet vauraiden valtioiden tukemana parantaakseen kaikkein köyhimpien terveydenhoito-, työllisyys- ja koulutusoloja.

Naisten ja lasten hyvinvointia onkin saatu köyhissä maissa paikoin merkittävästi kohennetuksi, varsinkin naisten ja tyttöjen koulutuksella, ehkäisyvalistuksella ja työllistymisen tukemisella.

Ehkäisyvalistus on vähentänyt naisten ennenaikaisia kuolemia. Perhekoko on saatu monissa maissa pikkuhiljaa laskusuuntaan ja samalla lapsikuolleisuus on myös laskenut. Sosiaalinen tuki ja valistus ruohonjuuritasolla ovat alkaneet kohentaa oloja ja vähentäneet äärimmäisintä köyhyyttä.

Ehkäisykielto-oppi uhkaa romuttaa kehityssaavutukset

SRK:n johtokunta ja sen sisarjärjestö Yhdysvalloissa, LLC (Laestadian Lutheran Church), on päättänyt kohdistaa vanhoillislestadiolaisen liikkeen lähetystyön juuri näihin köyhimpiin Länsi-Afrikan maihin.

Vanhoillislestadiolaisuuden ehkäisykielto-oppi uhkaa romuttaa kehityssaavutukset, mikäli lestadiolaisuus alkaa levitä heikosti koulutettujen köyhien keskuudessa. AIDSin lisäksi alueella leviää tänä päivänä myös pelätty ebola-virustauti.

Miksi ehkäisykielto-oppia Suomesta Togoon?

Pitkäjänteisen terveysvalistuksen ja sosiaalisen tuen tuloksena esimerkiksi Togossa on saatu väestönkasvua hieman hidastumaan. Hedelmällisyysluku on luokkaa 4,6 naista kohden.

Mutta vanhoillislestadiolaiset opettavat, että ”Jumala on elämän ja kuoleman Herra”, ja selittävät tämän tarkoittavan sitä että ihminen ei saa itse vaikuttaa perheensä kokoon.

Suomessa vanhoillislestadiolaisissa perheissä onkin yleistä, että lapsia on perheessä kymmenestä jopa yli kahteenkymmeneen. Tätä jätti-suurperheen mallia lestadiolaiset ovat lähteneet viemään myös Länsi-Afrikan maihin.

Liikkeen oppi suistaa köyhät perheet entistä vaikeampaan kurimukseen.

Se merkitsee naisten ja lasten hyvinvoinnin kannalta vakavaa taantumista.

Lestadiolaisuuden leviäminen tulee Afrikan puutteellisissa terveydenhoito-oloissa johtamaan naisten kuolleisuuden kasvuun. Se taas tietää lisää orpoja, miljoonien AIDS- ja ebola-orpojen lisäksi. Pikkulasten kuolleisuusluku voi nousta.

Siinäkin on Togossa viime vuosina saatu aikaan kehitystä hyvään suuntaan, sillä vielä muutama vuosi siten pikkulapsikuolleisuus-luku oli yli 70 tuhatta elävänä syntynyttä lasta kohden. Nyt luku on 62 (Suomessa 2, ks. vuoden 2012 WHO:n tilasto).

Ehkäisystä luopuminen johtaa siihen, että lasten hätä ja kärsimys vain kasvaa.

Vanhoillislestadiolaisuuden lähetystyötä on pidettävä täysin epäeettisenä.

Länsi-Afrikassa maanosan köyhimmät lestadiolaisten kohdealueena

SRK ja sen amerikkalainen sisarjärjestö LLC levittävät pakkosynnyttämisoppia osana lähetystyötään monissa köyhissä maissa eri puolilla maailmaa.

Tavoitteena on saada paikalliset asukkaat kääntymään vanhoillislestadiolaisiksi.

Viime vuosina lestadiolaiset ovat lisänneet lähetystyötään juuri Afrikassa, erityisesti Togossa, Kongossa, Senegalissa, Gambiassa ja Ghanassa. Tämä on ollut SRK:n johtokunnan määrätietoinen strateginen valinta. Lähestystyö Afrikkaan käynnistettin vuonna 2000 juuri Togosta.

Vanhoillislestadiolaiset ovat päättäneet iskeä maihin, jotka luetaan Afrikankin oloissa maanosan kaikkein heikoimmin kehittyneisiin maihin.

Niissä yhteiskunnan perusrakenteet eivät tarjoa kunnollista tukea heikoimmille, varsinkaan tytöille ja naisille. Naisten ja tyttöjen asema on erityisen heikko ja vain poikia kannustetaan käymään koulua.

On selvää, että lestadiolaisuuden miehen valtaa korostava sukupuolijärjestelmä myös tukee paikallisten kulttuurien naisia ja tyttöjä alistavia rakenteita. Näin herätyslike heikentää monella rintamalla kaikkein heikoimpien aseman kohentamista.

Esimerkiksi Togossa naisista vain 40% osaa lukea. Heillä ei luonnollisestikaan ole itsellään kykyä arvioida kriittisesti heille markkinoitua uskonoppia, jonka vakuutellaan tuovan turvaa epävakaassa ja turvattomasa maassa. Tunnetusti Afrikan maissa on nykypäivänä suuri kysyntä heidän omassa kulttuurissaan vasta vähän tunnetuille kristinuskon suuntauksille. Tähän kysyntään vanhoillislestadiolaisuus vastaa mm. opettamalla ehkäisemättömyyttä pelastuksen ehtona.

Samaan aikaan vanhoillislestadiolaisuus ei Suomessa enää juuri kasva, ehkäisykiellosta huolimatta. Lestadiolaisten määrä on pysytellyt jo vuosia samana.

Suomalaisten korkea koulutustaso on lisännyt nuorten kriittistä asennoitumista vanhoillislestadioalisuuden oppeja kohtaan. Tästä syystä SRK:ssa on päätetty lähteä hakemaan lisää jäseniä – ja rahoitusta – liikkeeseen Afrikan köyhien alueilta.

SRK:n johto kertoo mielellään medialle ulkomaiden lippujen suuresta määrästä suviseurojen lippurivistössä. Vanhoillislestadiolaisuudesta halutaan kansainvälinen liike.

On kuitenkin rikollista levittää lestadiolaisuuden ehkäisykielto-oppia maissa, joissa vallitsee laajamittainen köyhyys, äitien ja lasten terveydenhuolto ja neuvolatoiminta on kehittymätöntä ja joissa on korkea äiti- ja lapsikuolleisuus.

Vanhoillislestadiolaiset ovat tehneet lähetystyötä Afrikassa jo muutamia vuosia. Lestadiolaisten opin ja erityiseti ehkäisykiellon juurruttaminen köyhiin maihin on täysin epäeettistä.

Se on rikos AIDSin runtelemassa maassa.

Samaan aikaan kun lestadiolaiset puhujat Suomesta ja Amerikasta julistavat Togossa ja Senegalissa ehkäisyn synniksi, paikalliset terveydenhuoltoviranomaiset yhdessä kansainvälisten kehitysjärjestöjen kanssa pyrkivät valistamaan ihmisiä ehkäisyssä ja kondomin käytössä. On suuri riski että SRK:n lähetystyö tekee viranomaisten ja kehitysjärjestöjen työn turhaksi.

Onko tämä SRK:n vastuuton ja epäeettinen toiminta Suomen evankelis-luterilaisen kirkon tiedossa?

Hyväksyvätkö piispat ehkäisykielto-uskon levittämisen maailman köyhimpiin maihin?

Ahdistavia kysymyksiä. Ahdistava tulevaisuudenkuva.

* * *

Ajattelemisen aihetta antoi M.N.

* * *

Kotimaa-lehti kysyi SRK:n johtokunnan puheenjohtajalta yllä olevassa kirjoituksessa käsitellystä asiasta. Lue Viljo Juntusen vastaus tästä.

* * *

Lue lisää:

Marke Harkas: Vanhoillis­lestadiolainen liike ei tingi ehkäisykiellosta. Helsingin Sanomat 7.9.2014.

Sari Helin: Miksi lestadiolaisten ihmisoikeusrikokseen ei puututa? YLE 17.9.2014.

Saara Hännikäinen: Ehkäisykielto on vastuuton. Helsingin Sanomat 11.9.2014.

Johannes Ijäs: Vievätkö vanhoillislestadiolaiset ehkäisykieltoa Afrikkaan? Kotimaa24 30.9.2014.

Vuokko Ilola: Joillekin siunaus, joillekin helvetti…! Blogikirjoitus, Kotimaa24 23.10.2013.

Kapu: Lääkärin kanta: Vl-yhteisö oikeudelliseen vastuuseen ehkäisykielto-opista

Pirkko Kiviluoto: Ehkäisykielto polkee ihmisoikeuksia. Helsingin Sanomat 9.9.2014.

Sirpa Kortet: Pentti, 83, on käynyt Suviseuroissa vuodesta 1945 – Jälkeläisiäkin on kertynyt kolmessa polvessa jo 286. Satakunnan Kansa 1.7.2017.

Lestadiolaiset pitävät Pohjois-Pohjanmaan väkiluvun kasvussa. STT, Kaleva 24.7.2002.

M. N.:Vanhoillislestadiolaisuutta Togoon, mutta miksi?

Nuoret jättävät vanhoillislestadiolaisuuden – suuri syntyvyys ei kasvata jäsenmäärää

Pelastakaa Lapset auttaa Ebolaan sairastuneita Länsi-Afrikassa. Pelastakaa Lapset ry. 7.8.2014.

Dr. Propelli: Arvio: 40% vl-nuorista irtaantuu liikkeestä

Minna Pölkki: Ehkäisykielto ajaa lestadiolaiset äärirajoille. Helsingin Sanomat 7.9.2014.

Aila Ruoho ja Vuokko Ilola: Usko, toivo ja raskaus – vanhoillislestadiolaista perhe-elämää. Atena 2014.

Ilkka Salo: Epäeettistä lähetystyötä Afrikassa. Blogikirjoitus 3.2.2016, Uusi Suomi.

SRK tekee lähetystyötä 19 maassa. Päivämies 12.6.2014.

Mikko Sulander: Kommentti: Puheiden ja todellisuuden ristiriita vanhoillislestadiolaisessa liikkeessä. Kirkonkellari 7.9.2014.

Kati Toivio: Ehkäisykielto: omantunnon asia vai ihmisoikeuskysymys? Teokssa Tuoreet oksat viinipuussa: vanhoillislestadiolaisuus peilissä. Toim. Mauri Kinnunen ja Meri-Anna Hintsala. Kirjapaja 2013, s. 124 – 144.

Torvi: Usein kohtaamme täällä ajassa niitä ihmisiä

Tytöt kouluun Burkina Fason äitejä tukemalla. KEPA uutiset, 23.8.2010.

Joni Valkila: Vanhoillislestadiolaisten ehkäisykiellon eettisyys ja yhteisöstä irtaantuneiden määrä. UUT ry:n Selvityksiä 1/2013.